Consultanții domnului Ponta ar trebuie să schimbe recitalul șefului lor: am învățat deja pe de rost piesa pe care acesta o joacă de fiecare dată când parlamentarii din PSD se pregătesc să-și bată joc de alegători, iar liderul lor de partid se preface că nu știe nimic. Am văzut cum s-a spălat domnul Ponta de răspundere atunci când senatorii PSD l-au protejat de arestare pe colegul lor Dan Șova, am văzut cum s-a prefăcut că nu are legătură cu salvarea lui Laszlo Borbely, iar acum observăm semnalul dat ca nerușinata lege a pensiilor speciale pentru parlamentari să meargă înainte. „Eu mă ocup de pensiile celor aproape șase milioane de pensionari din România”, a fost răspunsul șmecheresc al premierului, întrebat ce opinie are despre acest proiect. Sunt convins că domnul Ponta are consultanți inteligenți, dar electoratul din România a demonstrat la 16 noiembrie că este mai inteligent decât ei. Am înțeles cu toții că președintele PSD va închide ochii la legea pensiilor pentru parlamentari, că o sprijină pe ascuns, iar proiectul va fi votat de către majoritatea deputaților și senatorilor.

Mi se pare însă o sfidare neobișnuită chiar și pentru PSD ca, la câteva zile înainte de întâlnirea cu președintele Klaus Iohannis, la care se va discuta despre activitatea parlamentară, să fie promovată o lege atât de scandaloasă precum cea a pensiilor speciale pentru deputați și senatori. Privind înapoi, la ultimele luni, observăm că aproape nimic din ceea ce s-a convenit cu șeful statului la discțiile din ianuarie nu s-a realizat:

– Parlamentarii urmăriți de DNA continuă să abuzeze de imunitate. Votul la solicitările Parchetului a rămas secret, așa că responsabilii nu pot fi trași la răspundere. Fotografii unei publicații online i-au surprins însă pe senatorii PSD votând pentru salvarea lui Dan Șova. Printre ei: proaspătul ministru de Finanțe, Eugen Orlando Teodorovici.

– Votul prin corespondență nici măcar nu a intrat în dezbaterea comisiilor parlamentare, Guvernul boicotează adoptarea acestei inițiative.

– Legea finanțării partidelor este mai rea decât precedenta, noroc că președintele Iohannis a retrimis-o Parlamentului. Curtea de Conturi nu mai avea dreptul de a controla banii partidelor, cred că asta spune totul despre relele intenții ale legiuitorilor.

– Legea alegerilor locale este făcută astfel încât să mențină în funcție nomenklatura baronilor locali. Alegerea primarilor într-un singur tur va bloca șansele unor candidați noi, veniți din afara sistemului.

– Nuca de pe colivă: avalanșa de legi care reintroduc pensiile speciale. Pentru diplomați, dar și pentru foștii angajați ai Ministerului Comerțului Exterior, instituție de dinainte de 1989 celebră prin faptul că era o oficină a securității, pentru funcționarii parlamentari, precum și pentru parlamentari. De ce nu și pentru dascăli? Sau pe ei îi iubim doar în anii electorali? De ce nu și pentru medici? Nu au emigrat destui? Se poate discuta mult pe tema celor care merită sau nu pensii speciale, eu cred că este corect să respectăm principiul „la contribuții egale, pensii egale”. Și așa sistemul public de pensii este într-o situație foarte proastă și trebuie subvenționat masiv de la bugetul de stat.

Concluzia este evidentă: după spaima inițială, provocată de evenimentele din 16 noiembrie 2014, majoritatea parlamentară, dominată de PSD și de clonele sale, s-a întors la obiceiurile proaste. Mai sunt circa 19 luni până la alegeri și este clar că trebuie să facem ceva pentru a opri acest Parlament să mai facă rău. Fiecare zi în care asistăm pasivi la ceea ce se întâmplă înseamnă o încurajare, un îndemn să continue. Deja putem fi siguri că am ratat din nou obiectivele din MCV și, implicit, șansele de a fi primiți în spațiul Schengen. Semnalul către societate este însă mult mai prost: ea va considera că majoritatea parlamentară slujește interesele unui grup de politicieni corupți, nu ale alegătorilor. Sunt democrat convins și cred că trebuie să facem distincție între o instituție fundamentală a democrației și cele câteva personaje corupte care populează, temporar, legislativul. Ceea ce vă propun este să învățăm lecția lui 16 noiembrie și să folosim forța mediilor de socializare – facebook, twitter, bloguri – și să rostogolim în toate rețelele numele celor 255 de deputați și senatori (din totalul de 560!) care au semnat, fără rușine, legea pensiilor speciale pentru parlamentari. Sunt convins că aceștia sunt și cei care, de atâtea ori, s-au pus în calea înfăptuirii Justiției. Să nu lăsăm să fie uitați până la alegerile parlamentare din 2016, poate până atunci află şi cele şase milioane de pensionarii de care se preocupă declarativ domnul Ponta.

http://www.cdep.ro/pls/proiecte/upl_pck.proiect?idp=14873